মনে পড়ছে সেই মাঝ আকাশে বিমানের মধ্যে কপিল শর্মার সঙ্গে সুনীল গ্রোভারের হাতাহাতি? এই ঘটনার পরই জল্পনা শুরু হয়েছিল। সুনীলের শো ছেড়ে চলে যাওয়ার পর যখন শো-এর টিআরপি কমতে শুরু করেছিল তখন জোরদার হয়েছিল সেই জল্পনা। বার বার কপিলের অসুস্থতার খবরেও ফ্যানেরা মোটামুটি ধরেই ফেলেছিলেন এ বার শো বন্ধই হয়ে যাবে। শেষ পর্যন্ত ছোট পর্দায় কমেডি কিঙ্গের ফ্যানেদের সেই আশঙ্কাই সত্যি হল।  এ বার বন্ধই হয়ে গেল ‘দ্য কপিল শর্মা শো’। অন্তত চ্যানেল কর্তৃপক্ষ তেমনটাই জানিয়ে দিয়েছেন। বৃহস্পতিবার কপিল শর্মা নিজেও বিষয়টি নিশ্চিত করেছেন। বেশ কিছু দিন ধরেই কপিল শর্মা শো শিরোনামে। সৌজন্যে শোয়ের শুটিংয়ে কপিল শর্মার অনুপস্থিতি। পরিস্থিতি এমন হয়ে গিয়েছিল যে, বেশ কয়েক বার শুটিং বাতিল করতে হয়েছে। সেটে পৌঁছে, অপেক্ষা করে ফিরে যেতে হয়েছে অজয় দেবগণ, ইলিয়ানা, ইমরান হাশমি, শাহরুখ খানদেরও।অনেকেই সেই সময় কপিলের বিরুদ্ধে নানা অভিযোগ তুলেছিলেন। কেউ বলেছিলেন তিনি ঘুম থেকে উঠতে পারেননি, কেউ আবার তাঁকে চরম অপেশাদার বলেও আক্রমণ করেছিলে‌ন। কিন্তু আসল বিষয়টি নাকি অন্য। পিঙ্কভিলার খবর অনুযায়ী, শারীরিক অসুস্থতার কারণেই শুটিং বাতিল করেছিলেন এই কমেডিয়ান-অভিনেতা। এ বার পুরোপুরি সুস্থ হতেই নাকি কয়েক দিনের বিরতির সিদ্ধান্ত নিয়েছেন কপিল। চ্যানেল কর্তৃপক্ষও সহমত হয়েছেন তাঁর সঙ্গে। কপিল জানিয়েছেন, কয়েক দিনের বিরতি নিয়ে ফের ফিরে আসবে কপিল শর্মা শো। তাঁর শারীরিক অবস্থা এতটাই খারাপ যে, এই মুহূর্তে শো চালাতে পারছেন না। বেশ কয়েক মাস ধরেই উচ্চ রক্তচাপের কারণে অসুস্থ কপিল। দ্রুত সুস্থ হয়ে নতুন এপিসোড শুটিং হবে বলে আশাবাদী চ্যানেল কর্তৃপক্ষ।